**TREĆI ŽUPANIJSKI SIMPOZIJ O RANOJ INTERVENCIJI U DJETINJSTVU – „OBITELJ I DIJETE S TEŠKOĆAMA U RAZVOJU U UBRZOANOM DRUŠTVU-IDEMO LI U KORAK S PROMJENAMA?“**

**Dnevni Centar za rehabilitaciju Veruda – Pula u sklopu europskog projekta “Rana podrška i rehabilitacija djeci s razvojnim rizicima i teškoćama u razvoju – Zajedno rastimo sigurnije” 16. i 17. lipnja 2023. godine u hotelu Neptun na Brijunima organizirao je Treći županijski simpozij o ranoj intervenciji u djetinjstvu pod nazivom “Obitelj i dijete s teškoćama u razvoju u ubrzanom društvu – idemo li u korak s promjenama?”.**

**Na prekrasnom otoku Brijuni Simpozij je okupio preko 150 stručnjaka s područja Istarske, Primorsko – goranske i Zagrebačke županije, predstavnike socijale, zdravstva kao i predstavnike obrazovnih institucija i druge zainteresirane sudionike s ciljem promicanja svijesti o važnosti rane intervencije za djecu s razvojnim izazovima.**

**Simpozij, koji je trajao dva dana, bio je obilježen izvrsnim predavanjima, panel-raspravama s renomiranim stručnjacima iz područja rane intervencije. Sudionici su imali priliku razmijeniti svoja znanja, iskustva i najbolje prakse te raspravljati o najnovijim postignućima u ovom važnom području.**

**Simpozij je imao za cilj doprinijeti ostvarenju pružanja podrške procesu deinstitucionalizacije i podizanje svijesti javnosti o važnosti socijalne sigurnosti djece s teškoćama u razvoju, njihovo uključivanje u život zajednice te promjeni stavova javnosti o statusu ranjivih skupina kao punopravnih članova društva.**

**Na simpoziju su obrađene teme poput rane dijagnostike i identifikacije djece s razvojnim teškoćama, terapijskih pristupa, podrške obiteljima, inkluzivnog obrazovanja i suradnje između različitih dionika u sustavu rane intervencije. Sudionici su također imali priliku upoznati se i kritički promišljati o najnovijim istraživanjima i inovacijama koje pružaju nove mogućnosti u provedbi rane intervencije.**

**Kao odgovor na otvoreno pitanje ˝Idemo li u korak s promjenama?˝ simpozij je potaknuo otvaranje novih promišljanja o položaju i ulozi obitelji u suvremenom ubrzanom društvu. Dr. Tomislav Gojmerac, jedan od predavača na simpoziju uputio je otvoreno pitanje sudionicima ˝Trebamo li uopće pratiti promjene koje se dešavaju u suvremenom društvu u kojem su obiteljske vrijednosti degradirane ili moramo svoj pristup i metode rada mijenjati u nekom drugom smjeru koji će potaknuti razvoj i ponovni rast obiteljskih vrijednosti?˝**

**U cilju unaprjeđenja položaja djece s teškoćama u razvoju i njihovih obitelji u zaključcima Simpozija govorilo se i o konkretnim rješenjima koja će unaprijediti sustav podrške poput bolje umreženosti svih dionika sustava i institucija koje rade s djecom, lakše dostupnosti i uređenosti informacija o izvorima podrške i raspoloživim stručnjacima na razini županija i na nacionalnoj razini te razrade jedinstvenog protokola za područje Istarske županije o uključivanju djece s teškoćama u razvoju u sustav podrške.**

**20.06.2023.**